CELEX: C2007/095/38
Language: sk
Date: 2007-04-28 00:00:00
Title: Vec C-85/07: Žaloba podaná 15. februára 2007 – Komisia Európskych spoločenstiev/Talianska republika

28.4.2007   
            
            
               SK
            
            
               Úradný vestník Európskej únie
            
            
               C 95/21
            
         Žaloba podaná 15. februára 2007 – Komisia Európskych spoločenstiev/Talianska republika
   (Vec C-85/07)
   (2007/C 95/38)
   Jazyk konania: taliančina
   Účastníci konania
   
      Žalobkyňa: Komisia Európskych spoločenstiev (v zastúpení: S. Pardo Quintillán a D. Recchia, splnomocnení zástupcovia)
   
      Žalovaná: Talianska republika
   Návrhy žalobkyne
   
               —
            
            
               určiť, že vo vzťahu k pilotnému správnemu územiu povodia Serchio a k častiam správnych území povodí východných Álp, severných, stredných a južných Apenín, Talianska republika si tým,
               
                           —
                        
                        
                           že nepredložila súhrnnú správu o analýzach podľa článku 5, ako to stanovuje článok 15 ods. 2 smernice 2000/60/ES (1) a
                        
                     
                           —
                        
                        
                           že neuskutočnila analýzy a preskúmanie podľa článku 5 ods. 1 tej istej smernice,
                        
                     nesplnila povinnosti, ktoré jej vyplývajú z článku 5 ods. 1 a článku 15 ods. 2 smernice Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia spoločenstva v oblasti vodného hospodárstva,
            
         
               —
            
            
               zaviazať Taliansku republiku na náhradu trov konania.
            
         Žalobné dôvody a hlavné tvrdenia
   Smernica 2000/60/ES bola prebratá do talianskeho právneho poriadku legislatívnym dekrétom č. 152 z 3. apríla 2006. Tento dekrét vo svojom článku 64 menuje osem správnych území povodí: správne územie povodia východných Álp, správne územie povodia Padano, správne územie povodia severných Apenín, pilotné správne územie povodia Serchio, správne územie povodia stredných Apenín, správne územie povodia južných Apenín, správne územie povodia Sardínie, ako aj správne územie povodia Sicílie.
   Smernica nadobudla platnosť 22. decembra 2000. Preto sa mali analýzy a preskúmanie podľa článku 5 ods. 1 smernice týkajúce sa ôsmich správnych území povodí dokončiť do 22. decembra 2004.
   Okrem toho sa do 22. marca 2005 mala Komisii predložiť v zmysle článku 15 ods. 2 smernice súhrnná správa o požadovaných analýzach pre každé správne územie povodia podľa článku 5.
   Z preskúmania oznámení talianskych orgánov však vyplýva, že v súvislosti s piatimi z ôsmich správnych území povodí informácie chýbajú alebo sú neúplné.
   Talianska republika nepredložila súhrnnú správu o analýzach a preskúmaní podľa článku 5 pre pilotné správne územie povodia Serchio a pre časti správnych území povodí východných Álp, severných, stredných a južných Apenín, a preto si nesplnila povinnosti, ktoré jej vyplývajú z článku 15 ods. 2 smernice 2000/60/ES.
   Nakoniec, keďže chýbajú informácie, z ktorých by vyplýval opak, sa Komisia domnieva, že Talianska republika si ďalej, v súvislosti so správnymi územiami povodí uvedenými v predchádzajúcom odseku, nesplnila povinnosť uskutočniť pred uplynutím uvedenej lehoty analýzy a preskúmanie podľa článku 5 ods. 1 smernice 2000/60/ES v súlade s technickými špecifikáciami uvedenými v prílohách II a III tej istej smernice.
   
      (1)  Ú. v. ES L 327, s. 1; Mim. vyd. 15/005, s. 275.